

**GRADSKO VIJEĆE *P R I J E D L O G***

KLASA:120-02/20-01/01

URBROJ:2186/18-02/1-20-3

Ludbreg, 24. veljače 2021.

Na temelju članka 10.st.1. Zakona o plaćama u lokalnoj i područnoj (regionalnoj) samoupravi („Narodne novine“ br. 28/10), članka 33. Statuta Grada Ludbrega („Službeni vjesnik Varaždinske županije“ br. 23/09, 17/13, 40/13-pročišćeni tekst, 12/18, 55/18-pročišćeni tekst, 40/19, 13/20) te sukladno uputi Ministarstva uprave KLASA:112-01/20-01/383, URBROJ:514-08-01-01/04-21-02 Gradsko vijeće Grada Ludbrega na svojoj 28. sjednici održanoj dana 24. veljače 2021. godine, **d o n o s i**

**O D L U K U**

**o izmjenama i dopunama Odluke**

**o koeficijentima za obračun plaće službenika i namještenika u**

**upravnim tijelima Grada Ludbrega**

**Članak 1.**

U Odluci o koeficijentima za obračun plaće službenika i namještenika u upravnim tijelima Grada Ludbrega („Službeni vjesnik Varaždinske županije“ br. 70/2020) u članku 2. za radno mjesto namještenik za održavanje prostora u vlasništvu Grada – domar klasifikacijski rang **„13.“** zamjenjuje se klasifikacijskim rangom **„11.“.**

**Članak 2.**

Brišu se odredbe članaka 4. i 5. Odluke.

Dosadašnji članci 6., 7. i 8. postaju članci 4., 5. i 6.

**Članak 3.**

Ova Odluka stupa na snagu osmog dana od dana objave u „Službenom vjesniku Varaždinske županije“.

Predsjednik

Gradskoga vijeća:

Antun Šimić

**O B R A Z L O Ž E NJ E**

Gradsko vijeće Grada Ludbrega na svojoj 24. sjednici održanoj dana 16. listopada 2020. godine donijelo je Odluku o koeficijentima za obračun plaće službenika i namještenika u upravnim tijelima Grada Ludbrega i ista je objavljena u „Službenom vjesniku Varaždinske županije“ br. 70/2020.

Sukladno odredbama članka 79. Zakona o lokalnoj i područnoj (regionalnoj) samoupravi te sukladno uputi za postupanje Ministarstva uprave KLASA:023-07/20-01/7, URBROJ:515-05-02-02/1-20-1 od 10. siječnja 2020. godine predmetni akt dostavljen je na nadzor nadležnom tijelu državne uprave – Ministarstvu pravosuđa i uprave.

U postupku nadzora Ministarstvo pravosuđa i uprave dostavilo je svoje očitovanje dana 11. veljače 2021. godine te upute za usklađenje predmetne odluke.

U svojem očitovanju Ministarstvo daje upute da je potrebno brisati odredbe članaka 4. i 5. Odluke i to iz razloga što su odredbe članka 4. uređene Zakonom o plaćama u lokalnoj i područnoj (regionalnoj) samoupravi te predstavničko tijelo nije ovlašteno isto propisivati u Odluci. Odredbe članka 5. potrebno je brisati iz razloga što se mišljenjem navedenog Ministarstva Odlukom ne mogu propisivati i druga pitanja koja su uređena Zakonom o plaćama u lokalnoj i područnoj (regionalnoj) samoupravi (način obračuna plaće službenika i namještenika, osnovica za obračun plaće i dr.) neovisno o tome jesu li odredbe odluke u suprotnosti ili u skladu s odredbama navedenog Zakona.

Također je, sukladno uputi, potrebno izvršiti izmjenu u članku 2. gdje je kod radnog mjesta namještenik za održavanje prostora u vlasništvu Grada – domar potrebno izmijeniti klasifikacijski ranog – umjesto 13. dolazi 11., dok koeficijent za obračun plaće ostaje neizmijenjen.

Izmjenama i dopunama ove Odluke ne mijenjaju se suštinske odredbe Odluke vezano uz koeficijente za obračun plaća službenika i namještenika u upravnim tijelima Grada Ludbrega.

Sukladno odredbama članka 40. Poslovnika Gradskoga vijeća Grada Ludbrega, gradonačelnik kao ovlašteni predlagatelj podnosi Gradskom vijeću Grada Ludbrega donošenje ove Odluke u predloženome tekstu.